|  |  |
| --- | --- |
| Til Høringsparter, jf. høringsliste |  |

# Høring om bekendtgørelse om støtte til gebyr for kontrol og udstedelse af dyresundhedscertifikat ved flytning af landdyr mellem Bornholm og det øvrige Danmark via Sverige

Fødevarestyrelsen sender udkast til bekendtgørelse om støtte til gebyr for kontrol og udstedelse af dyresundhedscertifikat ved flytning af landdyr mellem Bornholm og det øvrige Danmark via Sverige i høring. Udkastet til bekendtgørelsen er vedhæftet som pdf og kan findes her [Høringsdetaljer-Høringsportal](https://hoeringsportalen.dk/Hearing/Details/70129).

Bekendtgørelsesudkastet fastsætter regler om tildeling og udbetaling af støttebeløb til operatører, der har fået udført kontrol og udstedt dyresundhedscertifikat til landdyr, der skal flyttes mellem Bornholm og det øvrige Danmark via Sverige efter den 1. juli 2025.

Støtten tildeles som et støttebeløb til gebyr opkrævet efter § 8, stk. 1-2, 4 og 7, og §§ 9-10 i bekendtgørelse nr. 1718 af 30. december 2024 om betaling for kontrol af fødevarer, foder og levende dyr mv. (betalingsbekendtgørelsen) for udført kontrol og udstedelse af dyresundhedscertifikat. Dermed kan der ikke tildeles støtte til gebyrer opkrævet efter § 11 i betalingsbekendtgørelsen for aflysning eller omlægning af kontrol.

Støtten tildeles i overensstemmelse med reglerne om de minimis-støtte, jf. Kommissionens forordning nr. 1408/2013 af 18. december 2013 om anvendelse af artikel 107 og 108 i traktaten om Den Europæiske Unions funktionsmåde på de minimis-støtte i landbrugssektoren, som ændret senest ved Kommissionens forordning nr. 3118/2024 af 10. december 2024 og Kommissionens forordning (EU) nr. 2023/2831 af 13. december 2023 om anvendelse af artikel 107 og 108 i traktaten om Den Europæiske Unions funktionsmåde på de minimis-støtten (De minimis-forordningerne).

Det fremgår af bekendtgørelsesudkastet, at støttemodtagere skal indsende Bilag 1: Ansøgning om støtte, herunder erklæring om tidligere modtaget de minimis-støtte. Ansøgningen skal indsendes til Fødevarestyrelsen på mail inden 60 dage efter modtagelse af orienteringsbrev med link til ansøgningsskemaet, som sendes til operatøren efter udført kontrol og udstedelse af dyresundhedscertifikat.

Bekendtgørelsesudkastet er sendt i høring hos de parter, der fremgår af vedlagte lister.

 [].

Fødevarestyrelsen skal venligst anmode om at modtage eventuelle høringssvar **senest den 13. juni 2025 kl. 16.00.**

Høringssvaret bedes sendt til 47@fvst.dk med angivelse af journalnummer **2025-38863.**

De modtagne høringssvar vil blive offentliggjort på Høringsportalen. Ved afgivelse af høringssvar samtykkes til offentliggørelse af høringssvaret, herunder afsenders navn og mailadresse.

Med venlig hilsen

Helle Daugaard Larsen